เตือนประชาชนเฝ้าระวังฝนตกหนักสะสมในหลายพื้นที่ อาจทำให้เกิดน้ำป่าไหลหลาก
นายเมธี มหายศนันท์ ผู้อำนวยการกองพยากรณ์อากาศ กรมอุตุนิยมวิทยา เปิดเผยถึงสภาพอากาศของประเทศไทยสัปดาห์นี้ว่า ในช่วงเดือนกันยายนนี้จะมีฝนตกเพิ่มขึ้นซึงเป็นไปตามฤดูกาล ซึ่งวันนี้ (6 ก.ย.64) - วันพรุ่งนี้ (7 ก.ย.64) ล่องมรสุมพาดผ่านปกคลุมภาคกลางและภาคตะวันออก ประกอบกับมีลมมรสุมตะวันตกเฉียงใต้พัดความชื้นจากทะเลอันดามันเข้ามาในประเทศทำให้หลายพื้นที่มีฝนเพิ่มขึ้น ทำให้ตั้งแต่วันที่ 8 -12 ก.ย.64 ภาคเหนือ ภาคตะวันออกเฉียงเหนือและภาคตะวันออก ปริมาณฝนร้อยละ 70-80 ของพื้นที่ มีฝนตกหนักถึงหนักมากบางแห่ง ขณะที่ภาคกลางปริมาณฝนร้อยละ 60-70 ของพื้นที่ มีฝนตกหนักถึงหนักมากบางแห่งโดยเฉพาะจังหวัดกาญจนบุรีและสระบุรี ส่วนภาคใต้ ปริมาณฝนร้อยละ 60-70 ของพื้นที่เช่นกัน  ขอให้ประชาชนที่อาศัยอยู่ในพื้นที่เสี่ยงภัยทุกพื้นที่เฝ้าระวังอาจเกิดน้ำป่าไหลหลากได้ขณะเดียวกัน กรมอุตุนิยมวิทยา ยังพบว่า ตั้งแต่วันที่ 10 ก.ย. เป็นต้นไป ประเทศไทยจะได้รับอิทธิพลจากพายุหมุนเขตร้อนด้านตะวันออกของประเทศฟิลิปปินส์ด้วยทำให้ปริมาณฝนในหลายพื้นที่เพิ่มขึ้น ประชาชนควรติดตามสภาพอากาศอย่างต่อเนื่องที่เว็บไซต์ www.tmd.go.th หรือโทรสอบถามสายด่วน 1182 ได้ตลอด 24 ชั่วโมง